《季子庙》
宋代·袁默

巢由高风不可及，后世家邦皆子袭。东周不竞诸侯强，中原未子干戈戢。

修盟歃血血未乾，稷草离离战鬼泣。阖庐释楚夫概奔，公子纠杀桓公入。

兄弟之间宁固多，旦正衣冠暮成执。前规旧辙不远人，呜呼季子其肯立。

吴民犹有德吴心，庙貌相望在封邑。怀古令人忆惨悽，日落疏林风习习。

作者简介：常州无锡人，字思正。仁宗嘉祐八年进士。官京兆府教授，迁司农簿，献《无逸传》。历太学博士、湖北转运使判官。学问渊博，为时所宗。